ตลท.เผย SET Index ส.ค.ปรับลงตามภูมิภาครับผลลบปัจจัยทั้งใน-ตปท.
ตลท.เผย SET Index ส.ค.ปรับลงตามภูมิภาครับผลลบปัจจัยทั้งใน-ตปท.
10 ก.ย. 2558

ตลาดหลักทรัพย์แห่งประเทศไทย(ตลท.) สรุปภาวะการณ์ซื้อขายหลักทรัพย์ในเดือน ส.ค.58 ดัชนีตลาดหลักทรัพย์ไทย (SET Index) มีความผันผวนจากการเผชิญกับปัจจัยทั้งภายในประเทศและต่างประเทศ ได้แก่ เหตุระเบิดที่ราชประสงค์ การปรับคณะรัฐมนตรีของไทย การลดค่าเงินหยวนของจีน และภาวะที่เงินทุนไหลออกจากสินทรัพย์เสี่ยงทั่วโลกจากความกังวลเรื่องการเติบโตของเศรษฐกิจจีนที่ต่ำกว่าคาดการณ์
ส่งผลให้ในเดือนสิงหาคมดัชนีตลาดหลักทรัพย์ไทย เคลื่อนไหวลงไปต่ำสุดที่ระดับ 1,296.18 จุด ก่อนกลับมาปิดที่ระดับ 1,382.41 จุด ลดลง 4.0% จากเดือนก่อนหน้า และลดลง 7.7% จากสิ้นปี 57 หากเปรียบเทียบกับเดือนก่อนหน้า ดัชนีตลาดหลักทรัพย์ไทยปรับตัวลดลงน้อยที่สุดในภูมิภาค
ด้านมูลค่าหลักทรัพย์ตามราคาตลาดของ SET และ mai อยู่ที่ระดับ 13.40 ล้านล้านบาท ขณะที่มูลค่าการซื้อขายเฉลี่ยต่อวันในตลาด SET และ mai อยู่ที่ 45,605 ล้านบาท เพิ่มขึ้น 17.85% จากเดือนก่อนหน้า โดย Market capitalization ของ SET อยู่ที่ 13.06 ล้านล้านบาท ลดลง 5.72% จากสิ้นปี 57 ขณะที่ mai อยู่ที่ 340,792 ล้านบาท ลดลง 11.04% จากสิ้นปี 57
ส่วน Forward P/E ของ SET อยู่ที่ 14.60 เท่า และ mai อยู่ที่ 27.34 เท่า อัตราเงินปันผลตอบแทนของ SET อยู่ที่ 3.23% และ mai อยู่ที่ 1.26% มูลค่าการซื้อขายเฉลี่ยต่อวันในตลาด SET และ mai อยู่ที่ 45,605 ล้านบาท เพิ่มขึ้น 17.85% จากเดือนก่อนหน้า และลดลง 10.53% จากช่วงเวลาเดียวกันของปีก่อน ผู้ลงทุนต่างประเทศขายสุทธิในตลาดหลักทรัพย์ไทยที่ 44,136 ล้านบาท
ทั้งนี้ บริษัทจดทะเบียนใน SET และ mai มีมูลค่าระดมทุนรวม 3,584 ล้านบาท โดยในตลาดแรกมีมูลค่าระดมทุน 1,868 ล้านบาท ส่วนตลาดรองมีการระดมทุน 1,716 ล้านบาท ทั้งนี้ ในช่วง 8 เดือนแรกของปี 58 มีมูลค่าระดมทุนรวมทั้งสิ้น 205,050 ล้านบาท เพิ่มขึ้น 52.0% จากช่วงเดียวกันของปีก่อน
ในเดือนกรกฎาคมกองทุนตราสารทุนที่ลงทุนในประเทศมียอดซื้อสุทธิ 5.3 พันล้านบาท เพิ่มขึ้นจากเดือนก่อนหน้าที่มียอดซื้อสุทธิที่ 55 ล้านบาท ซึ่งมาจากกองทุนรวมหุ้นระยะยาว (LTF) เป็นหลัก โดยตลาดหลักทรัพย์ฯ ส่งเสริมการทยอยลงทุนใน LTF ผ่านโครงการและกิจกรรมต่างๆ รวมถึงการจัดอบรมสัมมนาเจาะลึกโอกาสการลงทุนแก่ผู้ลงทุน
ด้านตลาดสัญญาซื้อขายล่วงหน้า (TFEX) ในเดือน ส.ค.ปริมาณการซื้อขายเฉลี่ยต่อวันเพิ่มขึ้นมาอยู่ที่ 214,350 สัญญา เพิ่มขึ้น 8.04% จากเดือนก่อนหน้า สาเหตุสำคัญมาจากการซื้อขายที่เพิ่มขึ้นของ SET50 Index Futures ปัจจุบันอยูที่ 135,523 สัญญา เพิ่มขึ้น 41.74% จากเดือนก่อนหน้า ทั้งนี้ ในช่วง 8 เดือนแรกของปี 58 ปริมาณการซื้อขายเฉลี่ยต่อวันอยู่ที่ 196,307 สัญญา เพิ่มขึ้น 33.52% จากสิ้นปี 57